ming030890/wiki-yue-high-quality huggingface dataset:
肥媽

肥媽，BBS，MH（葡文簡稱：Maria Cordero，中文全稱：瑪俐亞；葡文全稱：Mariam Maria Cordero Bibi，1954年2月18號—）係香港藝人，澳門出世，中葡混血。佢早年係歌手，亦拍過電影，近年就主持過唔少飲食節目。「肥媽」一名係因為佢入行之前，有啲人覺得佢令同事有一種媽媽照顧親人嘅感覺，加上身型較大份，同事就稱呼佢做「肥媽」。
2024年，有學者喺Pacific Asia Conference on Information Systems發表關於網上騙案以JPEX作為案例嘅研究文章，點名批評肥媽，並無喺多次代言同投資嘅往績入面吸取教訓嘅做法，有違社會責任，傷害公眾利益。

其他歌曲
1994年：亞視劇集《戲王之王》主題曲《星光背影》
1994年：亞視劇集《子夜情人》主題曲《戀戀紅塵》
2002年：亞視劇集《法內情2002》插曲、民主倒董力量會歌、香港人民廣播電台節目《風蕭蕭》主題曲《為了夢想》。
2009年：東亞運動會主題曲《衝出世界》
2017年：無綫劇集《味想天開》主題曲《天賜的滋味》

主持電視節目問題
2014年4月係發牌風波後TVB收視低潮，肥媽主持飲食節目《食平DD》時，疑用六四事件人命講笑。此節目有集內容極度怪異——「全豬宴發掘豬『內臟』美」。起初主持二人到街市，陸浩明先大叫:「我要反，我要平反，我要平反！」肥媽見狀就話：「做咩呀你，買菜要平反咩呀？」陸答：「肥媽，我作為一個良知知識分子，真係想為『佢地』討回公道呀。佢地又唔係滋事份子，無論多惡劣環境，毫無怨言，加上佢地又支持環保又廚餘回收。佢地壯烈犧牲，點解重要被詆毀？」原來只係講肉檔隻豬。雖然整段對話無提過「屠」，「六四」，單係無故話「平反」、「知識分子」、「討回公道」就令大家聯想到六四，引來評論。《輔仁媒體》就認為對死難者抽水係大為不敬。
2018年10月，肥媽點人食大灣區淡水刺身。佢個節目《大灣區活好D》，連續兩日介紹當地魚生同埋鯇魚魚生。肥媽重大讚師傅放血技巧好：「你睇啲魚完全無血，所以一啲都唔腥。」不過，食物安全中心就對節目表示關注，呼籲市民切勿進食淡水魚生，並表示：淡水魚可能帶有寄生蟲。香港早已立法禁售傳統中式魚生。

親中親建制立場
自從佢反佔中後，政見表態漸藍愈紅。
2014年5月，港府推「2017年普選行政長官/2016年立法會選舉辦法公眾諮詢」短片，邀請肥媽利用烹飪比喻普選。片中肥媽話政府就政改方案會盡力求同存異，希望尋求一個大家又接受又可行方案，但強調只係理想，希望大家先讓政改（所謂「袋往先選舉」）通過。短片曝光令肥媽受到指責，被鬧「教人煮餸教到懵咗」。
2019年6月「反送中」抗爭白熱化後，肥媽同過去幾年一樣「站警方果邊」。7月20日佢同陳百祥等人現身添馬公園主持「守護香港行動」（即「撐警大會」）。佢台上疾呼：「300多萬選民，你們去邊？點解無出黎投票？請大家未來一年選返一班真真正正議員（指建制派）入立法會。」
同年7月21號「元朗恐襲」後，肥媽同警方「割席」。肥媽接受傳媒電話訪問時，表現激動，泣不成聲。佢聲言自己無撐警，無特別支持一方，兩邊都無「撐」，她心痛點解「一家人要打爛香港」。佢話己家中都有人撐警，有人支持示威。肥媽又呼籲特首林鄭月娥出黎同市民對話，覺得先有轉機，可以「搞好香港」。她自知自己少讀書，香港問題要讀書人去處理，重話自己有心理病要食藥。
肥媽曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。

方艙醫院爭議言論
2022年三月，中國政協既肥媽戴多個口罩，多層保護上身，參觀青衣方艙醫院。佢話果度「幾鬼舒服」，「環境好」好過私家醫院。重狂言希望日後方艙變成「臨時房屋」令失業既，無家既人去住。因講法誇張，反襯到事實記錄同埋普遍評論。

確診武肺家中隔離
2022年六月，肥媽透露自己感染武肺病毒，有頭痛病徵。佢事先打埋四針科興疫苗，由兒科醫生李家仁經手。 肥媽表示自己一向「好小心」，未夢過自己會「中招」。佢話確診前一日既快測結果重係陰性同埋如常「四周圍去」：行山，到街市，外出食飯和買衫。 確診後，肥媽家中自我隔離，無去佢話好既方艙醫院。

聲音畀人惡搞回帶
佢嘅唱腔辨識度高，加上佢嘅親中政治立場，令佢成為一啲網民惡搞嘅對象。例如喺香港反送中運動入面，就有人剪輯佢嘅發言，惡搞變做歌曲《肥媽有話兒》，變成鬧香港警察係黑警嘅歌詞。另外，高登音樂台亦有一位成員化名做「尖沙咀肥媽」，推出唔少惡搞歌曲。
1990年代，肥媽重唱過「鹹濕歌」，不時畀網民「回帶」引用佢電影片段：「將個膠笠戴落何B仔，做愛...係去實惠」。
千葉市

千葉係日本千葉縣首府，亦係政令指定都市，人口有97萬。
維基同享有多媒體嘅嘢：千葉市
維基遊埠有呢篇旅遊嘅資源：千葉市（日文）
喺開放街圖（Open Street Map）嘅千葉市地圖。
陳張敏

陳張敏（英文：Chan Cheung Man，1986年9月3號—），係香港籃球員，司職大前鋒，自2024年開始效力香港甲二籃球聯賽球隊愉園。佢2009年到2011年曾短暫進軍樂壇，做四人男子組合「4anda(son)」成員，但組合無乜做出成績就已經解散咗。
陳張敏老婆係藝人兼前女子籃球員方泳琳。
方泳琳

方泳琳（Jessie Fong，1988年8月25號—），前名方詠琳，係香港女模特兒同演員，屬宏寰文化傳播旗下藝人。佢係一位籃球員，最擅長係射3分波，亦曾經係香港女子乙組籃球隊「悠悠」嘅成員，所以被外界稱為「籃球女神」同「籃球界陳妍希」。因樣子甜美，形象健康，甚得廣告商愛戴，尤其係運動品牌，所以喺網上經常見到佢為運動品牌宣傳。

簡介
方泳琳係一位籃球員，喺2015年佢打籃球嘅相被網民擺咗上高登，從此就被網民稱呼佢為「籃球女神」。之後就開始被外界關注，喺2015年做咗第一次雜誌訪問。
佢除咗打籃球，亦有行山、健身、滑水、潛水等等嘅運動，所以慢慢就做咗運動界KOL。
2017年方泳琳簽約成為夢想沙龍娛樂文化旗下藝人，同年亦首次演出舞台劇 HiHi大爆炸，2020年同夢想沙龍娛樂文化解約。
2021年方泳琳參與ViuTV選美真人騷《最後一屆口罩小姐選舉》，戴住口罩個樣被指同另一藝人楊偲泳好似，所以佢嘅參賽代號被安排直接用咗楊嘅洋名Renci，最終入圍17強後止步。
2022年方泳琳簽約成為宏寰文化傳播旗下藝人。
李綺雯

李綺雯（Lee Yee Man，1984年10月18號—）係香港女藝人，亞洲電視2001年女優選拔賽冠軍，外號「𡃁妹」，之後喺亞洲電視主持咗多個節目，2006年跳槽去無綫電視（2020年4月離開）。佢喺大埔聖公會莫壽增會督中學（中文：聖公會莫壽增會督中學）畢業，其後中六轉讀保良局莊啟程預科書院，同年參加女優選拔賽。
佢對主持工作極具興趣同天份。先喺亞洲電視嘅劇集演出，又參與直播節目「群雄奪寶」、「天氣報告」等主持工作。之後同陳啟泰及張嘉倫主持「粵港越好玩」，於2004年更擔任雅典奧運現場主持。
2005年同何守信、鮑起靜、楊崢及張嘉倫一齊主持「開心大發現（中文：開心大發現）」，形象輕易地深入民心。
2006年簽約無綫電視。2019年香港反送中運動期間因為支持泛民主派，俾嗰時親建制嘅無綫雪藏半年，2020年4月佢選擇離開。
曾到新城電台開咪，客席主持感情問題節目新香蕉俱樂部（中文：新香蕉俱樂部）。
統一碼

統一碼（英文：Unicode，近似粵拼 ju1 ni1 kuk1），又叫做萬國碼同單一碼，係一種國際標準電腦文字編碼，用來畀電腦儲存同交換文字訊息。電腦要將文字編碼，即係每個字畀個數字佢。
響未有統一碼之前，世界各地都用唔同嘅編碼，搞到好難互換資料。有時同一種語言，咁多種編碼都無辦法包括晒日常生活要用字。整統一碼出來，就係畀全世界嘅電腦有一種共用嘅編碼，可以好方便咁交換資料。
現時統一碼嘅發展係由統一碼聯盟負責，佢嘅同ISO/IEC有好緊密嘅聯繫。統一碼同國際標準ISO/IEC 10646係一致嘅。
統一碼嘅出現，幫助軟件可以進一步國際化同本地方化。亦都容許唔同地方嘅文字擺埋一齊。
唐探1900

《唐探1900》（Detective Chinatown 1900）係2025年上映嘅中國大陸懸疑喜劇電影，亦係《唐人街探案》系列電影嘅前傳，演員包括王寶強、劉昊然、周潤發、白客、張新成、岳雲鵬、尊古錫。
完美伴侶

《完美伴侶》（Companion）係2025年上映嘅美國科幻懸疑電影，演員包括蘇菲戴卓爾、積奎爾、魯卡士基治、Megan Suri、哈維吉恩、羅拔費特。
完美叛侶

《完美叛侶》係香港電視廣播有限公司時裝懸疑愛情劇，由陳豪、邵美琪同黃智賢領銜主演，監製歐耀興，喺2015年9月開拍。故仔反映現代夫妻間嘅矛盾。
異空感應

《異空感應》（英文：Call of Destiny）係香港電視廣播有限公司拍攝製作嘅劇集，由陳家樂、陳曉華同阮浩棕領銜主演，由譚凱琪、何遠東、魯振順、文雪兒、龔慈恩、陳嘉輝、彭翔翎同張翼東聯合演出，監製王心慰。無綫電視翡翠台喺2024年11月25號到12月27號逢禮拜一到五20:30-21:30播。

軼事
劇入面彭翔翎飾演陳曉華嘅細妹，但彭嘅真實年紀比陳大兩歲。
痞子無間道

《痞子無間道》（英文：Your Finesse）係香港無綫電視製作嘅古裝電視劇，喺2025年2月首播，由周嘉洛、陳瀅、朱敏瀚同王灝兒領銜主演，並由車婉婉、曹永廉、麥美恩、黃子恆同韋家雄聯合演出，監製陳耀全。套劇係《痞子殿下》續作，但故仔冇關聯，發生喺唔同嘅架空世界。

軼事
2023年播出嘅綜藝節目《約埋班Friend去旅行》，其中一個單元就係由劇中演員周嘉洛、陳瀅、王灝兒、朱敏瀚用「痞子團友」名義去旅行。
痞子殿下

《痞子殿下》（英文：Your Highness）係香港無綫電視製作嘅古裝電視劇，喺2022年8月首播，由周嘉洛、陳瀅、朱敏瀚同王灝兒領銜主演，並由吳岱融、曹永廉、張頴康、麥美恩、韋家雄同陳嘉佳聯合演出，監製陳耀全。
劇名「痞子」係北方話用詞，意思大概係「流氓」、「無賴」噉解。而且，呢套劇嘅背景設定喺一個完全虛構嘅武俠世界，同時亦係祝文君嘅遺作之一（祝文君喺2022年2月尾與世長辭）。
願榮光歸香港

《願榮光歸香港》（英文：Glory to Hong Kong）係一首由2019年香港反修例運動中抗爭者創作嘅粵語歌曲，作者係「Thomas dgx yhl」同埋一班匿名香港網民（有啲來自LIHKG討論區）。首歌本來嘅定位係一首抗爭者嘅軍歌，但係受歡迎程度遠遠超乎預期，好多人都跟住唱，被香港本土派同部份市民譽為「香港之歌」、「香港國歌」。中共官媒同香港建制派就將首歌貶低，話佢係「政治上很惡毒的歌曲」、「黑暴歌」。

——和合本《以賽亞書》6章3節
「
方將延榮光於後昆，軼玄風於邃古。
」

——李白，《大獵賦》
「
榮，榮名也。光，光華也。
」

——魯迅，《熱風 · 隨感錄三十八》
喺現代日語同韓語中仍保留「榮光」一詞：日文：栄光／えいこう；韓文：영광／榮光。

背景
睇埋：反逃犯條例修訂運動
2019年6月，香港爆發反修例風波，抗爭活動持續到2020年。同年8月，一首由一班網民自發合力創作，名為《願榮光歸香港》嘅抗爭者進行曲喺網上流傳。作品歌詞嘅意涵可解釋為：香港呢片土地發生令人流淚同憤怒嘅事情後，人民為咗公義而拒絕沉默，並選擇唔再退縮，香港人有勇氣同智慧可以渡過黑暗時刻，走到「光復香港，時代革命，民主自由永不朽」嘅未來。

由來
2019年6月，香港發起咗反對逃犯條例修訂草案運動（又稱反送中，有意思係：反送終）。呢首歌嘅其中一個創作人Thomas開始認為示威者喺街度唱《海闊天空》同埋《光輝歲月》雖然可以引起大家嘅共鳴，但係旋律上唔係幾夾當時嘅氣氛，所以就開始考慮創作一首新嘅抗爭歌。

寫歌過程
同一般嘅歌唔同，Thomas認為呢首歌應該以古典音樂為基礎。所以 Thomas 製作嘅時候參考咗一啲外國音樂，例如英國國歌《天佑吾王》，美國國歌《星條旗》、《俄羅斯聯邦國歌》、美國愛國歌《共和國戰歌》以及基督讚美詩《榮歸主頌》等等。《願榮光歸香港》嘅旋律亦考慮咗重拍嘅節奏感，所以呢首歌嘅旋律係類似古典音樂。

填詞
Thomas 用咗大概兩個月嘅時間整歌之後，就開始填詞，佢第一個讀到嘅就係「我願榮光歸香港」，所以呢個就變成首歌嘅最後一句，佢認為呢句有兩個意思：
展望未來，希望香港可以變返做大家心目中嘅光榮、榮耀嘅城市；
希望香港人願意將自己個人嘅榮耀同埋光榮歸予香港。

成為香港第一首禁歌
呢一首歌喺外國經常被錯誤認為係「香港國歌」搞到經常發生播錯歌事件 ，所以香港政府喺2023年6月向法庭申請禁制令，禁止傳播呢一首歌，2024年5月，高等法院上訴庭批出禁制令，禁止公眾人士喺網上或任何平台傳播呢首歌，包括呢首歌嘅旋律同歌詞，以及包括手語在內唔同語言嘅版本，依家用香港ip係已經冇辦法播放呢一首歌，呢一首係香港1997年回歸中國後第一首禁歌。

第二啲語言
首歌推出後，出現過幾個版本嘅英文歌詞，最終由原作者「Thomas dgx yhl」喺9月24號推出正式英文版。另外亦有人填咗德文、日文、荷蘭文、法文等語言嘅歌詞。
加泰文版本喺一次加泰隆尼亞聲援香港嘅集會亦出現咗。
鍾離峰

鍾離峰（Chung Li Fung）係香港八仙嶺西面數起第二峰，海拔高529米，係八個峰入面第三高嘅，個名嚟自八仙漢鍾離。
劉兆豐

劉兆豐（Winds Fung）暱稱肥豐/肥fung，係香港男藝人，曾經係亞洲電視男藝員，現時兼職建造業工人，街舞導師，間中會喺ViuTV出現。

演出
呢個表唔完整，歡迎加料。
石圍角

石圍角（英文：Shek Wai Kok）係香港嘅一個山地，喺新界荃灣區嘅東北部，而家範圍大致係老圍山坡下面、石圍角邨一帶。

歷史
以前嘅石圍角區內有唔少嘅原居民村同寮屋，呢啲村組成咗荃灣嘅其中一條鄉村——石圍角村。佢同鄰近嘅老圍村都係荃灣最古老嘅村。
19世紀尾嗰陣，當時嘅荃灣分咗做四個「約」：海壩、葵涌、青衣同石圍角，合稱叫做「荃灣四約」。四個約嘅首領一齊成立咗「荃灣全安局」（而家荃灣鄉事委員會嘅前身），負責維持荃灣地區嘅治安。

重置村
石圍角原有嘅村獲搬到梨木樹邨以南重新安置，並改名叫做「石圍角新村」。
1970年代中後期，當時嘅香港政府計劃喺石圍角地區起新嘅公共屋邨。為咗咁，政府要徵用石圍角村嘅土地，同埋清拆附近嘅寮屋區。1977年，石圍角村搬到和宜合道近梨木樹邨一帶重新安置。重置後嘅村改叫做「石圍角新村」，而原址就交畀香港房屋委員會負責起公共屋邨。石圍角新村係獲新界小型屋宇政策認可嘅鄉村之一。

起公共屋邨
内文：石圍角邨
而家嘅石圍角起咗公共屋邨石圍角邨，邨名用原地名嚟命名。
喺規劃新屋邨期間，當局曾經諗住用城門谷嘅原名成安谷，將佢叫做「成安邨」 。1977年6月，房委會最後決定用原地名石圍角做邨名，定名叫「石圍角邨」並一路用到而家。石圍角邨喺1980年至1982年期間起好並陸續入伙，總共有8座樓。

住宅
石圍角嘅住宅主要喺象鼻山路以南一帶，好似公共屋邨石圍角邨、私人屋苑怡景園都喺呢度。而象鼻山路以北就係鄉村式發展用地，主要係中低密度住宅。

宗教設施
石圍角北部嘅宗教氣息幾濃厚，山上面出名有好多佛教寺院同道教宮觀。
東普陀
玉霞閣
圓玄學院
西方寺
荃灣龍母廟
香海慈航
東普陀
圓玄學院
西方寺
荃灣龍母廟
香海慈航

道路
内文：石圍角路
石圍角路貫通成個石圍角，係區內嘅最主要道路，亦都係進出石圍角邨嘅唯一公眾道路。區內其他街道仲有石安街、石貴街等等。
石圍角路東段夜景
石圍角路中段近石圍角新城
石圍角路西段近蕙荃路路口，上面係德士古道北行車橋
石圍角路

石圍角路（英文：Shek Wai Kok Road），係香港嘅一條道路，喺新界荃灣區東北部嘅石圍角，全長大約640米，整體走向係西南—東北，西面連接蕙荃路、東面連接二陂圳路。

概況
石圍角路貫通成個石圍角，係區內嘅最主要道路，亦都係進出石圍角邨嘅唯一公眾道路。另外，呢條路同埋二陂圳路、三棟屋路都係荃灣市中心往返老圍、梨木樹一帶嘅最直接途徑，以及荃灣市中心往返城門隧道嘅第二直接途徑。
1980年7月20號，石圍角路配合石圍角邨起好而通車，並喺1983年11月4號正式刊憲命名。喺石圍角路落成初期，原本道路走線係西面連接德士古道北、東面連接象鼻山路。但係去到1980年代中後期，隨住德士古道北同象鼻山路先後改咗做高架道路同幹線道路，石圍角路西面盡頭改做連接蕙荃路，東面盡頭亦都改用下通道連接二陂圳路，個工程喺1989年12月28號完成。1990年11月2號，石圍角路重新刊憲命名。
石圍角路全段都係雙程行車，石蓮樓對出嘅行人過路處以西嘅路段有路壆分隔東、西行車輛，東行同西行方向各自有兩條行車線；而行人過路處以東嘅路段就只係用雙白線做分隔，東行（二陂圳路方向）有兩條行車線、西行（蕙荃路方向）有一條行車線。
石圍角路東段夜景
石圍角路中段近石圍角新城
石圍角路西段近蕙荃路路口，上面係德士古道北行車橋
石圍角邨

石圍角邨（英文：Shek Wai Kok Estate）係香港嘅公共屋邨，喺新界荃灣區東北部石圍角石圍角路3號，鄰近荃灣市中心。呢條邨喺1980年至1982年期間起好並入伙，一共有8座樓，總人口大約15,700人，以單一屋邨計算係荃灣區最大公共屋邨。石圍角邨而家由房屋署直接管理。

歷史
石圍角邨嘅舊址係荃灣嘅其中一條村——石圍角村，同埋附近嘅二陂圳、石圍角寮屋區。之後，石圍角村搬到去和宜合道近梨木樹邨一帶，並改叫做「石圍角新村」，而原址就交畀香港房屋委員會（房委會）負責起公共屋邨。因為呢條邨喺荃灣成安谷隔籬（即城門谷），所以喺規劃公佈之前曾經被命名做「成安邨」。1977年6月，房委會決定用屋邨所在嘅原地名——石圍角做邨名，將個名正式改做「石圍角邨」，並一直沿用至今。
石圍角邨喺起嗰陣係由山上向下、先東後西咁發展。佢大致可以分做兩個階段：第一階段包括喺山腰嘅石蘭樓、石菊樓、石翠樓、石葵樓、石圍角商場、石圍角街市、石圍角巴士總站、荃灣公立何傳耀紀念中學、博愛醫院歷屆總理聯誼會梁省德中學同埋荃灣公立學校，喺1980年至1981年期間起好；而第二階段就包括喺山腳嘅石芳樓、石荷樓、石蓮樓、石桃樓、保良局姚連生中學、香港道教聯合會石圍角小學同埋石圍角社區會堂，喺1982年起好。
1982年9月28號，時任英國首相戴卓爾夫人探訪石圍角邨視察民情，期間曾經去咗一個居民嘅屋企家訪同接觸市民。
石圍角邨起好到而家曾經做過幾次翻油工程，其中石蘭樓外牆原本用黑色油漆寫住嘅屋邨名喺2011年嘅翻油工程嗰陣被覆蓋，但係之後又冇喺原處或者邨入面其他大廈嘅外牆補返，成為香港極少數邨入面大廈外牆冇掛上或塗上邨名嘅公共屋邨。
梨木樹邨

梨木樹邨（英文：Lei Muk Shue Estate）係香港一條喺荃灣區東部上葵涌嘅公共屋邨。梨木樹邨分做梨木樹（一）邨、梨木樹（二）邨同埋梨木樹邨，三條邨合共有19幢樓，總人口大概有27,400人，按人口計目前係荃灣區最大嘅屋邨，亦係荃灣新市鎮第二大嘅屋邨。

第一代
第一代梨木樹邨分咗做兩期：第一期係第7至14座，第二期係第1至6座。
第7至14座係屬於政府廉租屋，喺1970年11月21號開始慢慢起好，每一座都有4部𨋢，每部𨋢分別只係停地下同埋中、高其中兩層（例如7同埋15樓、11同埋19樓，第10座因為只係有七層高所以無起𨋢）。
第1至6座喺1975年6月1號啟用，第2、3同5座嘅𨋢可以直接去到大部份嘅樓層，第1座只係有十層、第4座只係有七層、而第6座只係有九層同埋隔離第7座相連，所以無起到𨋢。所有單位都有獨立廚房同埋廁所。

第二代
由1979年第一季開始，地下鐵路（即係而家嘅港鐵）荃灣綫動工，部分喺荃灣市區內嘅鄉村，有三棟屋村、木棉下村、西樓角村，同埋山邊木屋區需要清拆，將清拆所得到嘅土地用嚟起鐵路。所以香港房屋委員會喺梨木樹邨入面嘅空地，就起咗三座樓，起初叫做第15、16同埋17座，及嚟改叫做榕樹樓、柏樹樓同埋竹樹樓，喺1980年2月12日落成入伙，用嚟安置受影響嘅居民。
去到1985年，葵青同埋荃灣分成兩個區，梨木樹邨咁啱位於和宜合道以西，所以梨木樹邨就屬於荃灣區議會。直至今時今日，好多機構同埋市民仍然誤以為梨木樹邨係屬於葵青區嘅公屋。

重建
喺1980年代中期，社會揭發咗公屋結構嘅問題，而梨木樹邨第一期嘅七座樓，雖然唔喺26座問題公屋醜聞名單入面，但係其中第7座同埋第11座嘅結構亦都發現有問題，需要清空兩層（12、13樓）嚟安裝鋼架加以鞏固，以防倒塌。
直至到1990年代中期，香港房屋委員會開始「整體重建計劃」，而梨木樹邨嘅重建工程亦都喺1995年6月展開，將7至第14座分階段逐步清拆，而新起嘅和諧式樓宇喺1998年至2005年8月期間陸續入伙。
第一代嘅舊樓喺1995年6月起逐步清拆，其中最早清拆嘅第7及8座，就喺原址重建成為而家嘅松樹樓同埋葵樹樓，喺1998年8月22日落成。
第13同埋14座原址亦都喺1996年9月開始重建，成為而家嘅楊樹樓、桃樹樓、楓樹樓，喺1999年11月16日起入伙，並且接收咗受到第9座同埋第12座拆重建計劃影響嘅居民，同埋小部分公屋輪候冊人士。
而喺第9至12座原址上面，就喺2002年1月1日重建為榮、翠、樂、健、康樹五座樓宇（梨木樹邨第三、四期），同埋梨木樹商場，由林陳簡建築師有限公司設計，已經喺2005年3月10日落成入伙。
而家，第一代嘅舊樓只係剩低第1至6座，喺邨入面比較高嘅位置。

樓
全條屋邨分咗做梨木樹（一）邨、梨木樹（二）邨同埋梨木樹邨。

梨木樹（一）邨
内文：梨木樹（一）邨
呢一部分嘅屋邨一共有三棟。
楊樹樓
桃樹樓
楓樹樓

梨木樹（二）邨
内文：梨木樹（二）邨
呢一部分嘅屋邨一共有十一棟。
一至六座
竹樹樓
柏樹樓
榕樹樓
松樹樓
葵樹樓

梨木樹邨
内文：梨木樹邨
呢一部分嘅屋邨一共有五棟。
榮樹樓
翠樹樓
康樹樓
樂樹樓
健樹樓

大事件
可風中學校門女屍案
1982年某日清晨時份，一個清潔工人喺可風中學學校門口外面斜路度，喺一個紅白藍膠袋度發現一具赤裸女屍。警方將案件列為兇殺案處理，重曾經喺電視節目《警訊》懸紅輯兇，到而家兇案重未偵破。
男童岑浩賢被斬案
2005年8月25日傍晚，7歲男仔岑浩賢喺補習之後由嫲嫲接返屋企途中，喺第5座對出馬路，俾兩個16歲嘅刀手用菜刀狂斬右手，案件轟動全香港。岑浩賢經接駁手術後康復情況理想，佢同屋企人獲房屋署安排搬到區外嘅公屋單位。佢繼母孔敏儀就因為透過前男朋友買兇，而被要坐監12年。
四貓分屍案
2013年10月5號夜晚9點左右，保安員巡邏經過第三座嘅時候，發現小巷度有四具貓屍，懷疑佢哋係畀人虐殺。
石圍角巴士總站

石圍角巴士總站（英文：Shek Wai Kok Bus Terminus）係香港一個巴士總站，喺新界荃灣區東部石圍角石圍角路3號石圍角邨石菊樓對出，係一個露天巴士總站。而家有3條巴士路線用呢個站做總站，8條巴士路線同7條專線小巴路線途經呢個站對出嘅石菊樓分站。呢個站嘅設計分別係一條雙坑通道同埋一個巴士停車灣。

概況
石圍角巴士總站分做兩部份：一部份係設有雙坑通道嘅巴士總站，係九龍巴士32線、九龍巴士936線同九龍巴士936A線嘅總站，站名係石圍角巴士總站；而另一部份係總站對出嘅巴士分站，係九龍巴士32H線、九龍巴士32M線、九龍巴士36線、九龍巴士40P線、九龍巴士43P線、九龍巴士43X線、九龍巴士234C線同九龍巴士N36線嘅分站，站名係石圍角邨石菊樓。

歷史
石圍角邨喺1980年至1982年間起好並入伙。1981年4月9號，石圍角巴士總站正式啟用，為石圍角邨居民服務。喺城門隧道建造工程期間，因為牽涉到修改石圍角路嘅走線，呢個站喺1988年4月9號開始暫停使用，期間喺象鼻山路西行近石圍角邨停車場外整咗臨時總站，去到1989年12月29號先至恢復使用到而家。
費氏數

費氏數（Fibonacci number），又譯費那契數、菲波拿契數、斐波那契數、斐氏數、黃金分割數。所形成列稱為費氏數列。係意大利數學家費波那西研究出嚟嘅費氏數列入面嘅數。
頭廿一個費氏數：
Vybz Kartel

Vybz Kartel（1976年1月7號—；本名Adidja Azim Palmer），係牙買加雷鬼樂歌手、作曲家、音樂製作人同企業家。
2014年，佢因為殺人罪被判終身監禁，至少要坐35年先可以申請假釋。不過佢喺獄中仍然有出新歌。
1月25號

1月25號係公曆年嘅第25日，離年尾重有340日（閏年341日）。
<< - 1月 - >>



大件事
1879年：日本報紙《朝日新聞》喺大阪創刊。
1924年：1924年冬季奧林匹克運動會喺法國霞慕尼開幕，係第1屆冬季奧林匹克運動會。
1953年：英國利物浦郵輪大火。
1980年：第1屆伊朗總統選舉，由巴尼薩德爾當選。
1981年：四人幫案審結。
1984年：中英香港前途問題第八輪談判中英雙方更換代表團團長，中方代表團團長就由周南接替姚廣擔任，新任英國駐華大使伊文思代替退休嘅柯利達出任英方代表團團長。
1988年：香港一名中學生參加學校運動會意外嘅時候被標槍插入太陽穴重傷昏迷。
2015年：2015年希臘國會選舉。
2017年：美國總統當勞侵簽署行政命令，下令喺美國同墨西哥邊境起圍牆，費用由墨西哥負擔。
2017年：道瓊斯工業平均指數首次突破20,000點，當日收報20,068.51點。
2018年：學術期刊《細胞（英文：Cell (journal)）》喺網上將中國科學家成功複製兩隻食蟹猴列為封面文章。
2018年：美國奧運體操隊前隊醫拉利納薩爾因性侵156名體操隊隊員被判坐175年監。
2019年：巴西一間礦業公司喺米納吉拉斯州嘅一條水壩冧咗，沖毀下游嘅市鎮，至少7死，約200人失蹤。
2020年：NBA常規賽，洛杉磯湖人隊作客以91比108不敵費城76人隊，湖人隊球員勒邦占士攞29分，NBA生涯累積得分達到33,655分，超越高比拜仁成為史上得分第三，巧合嘅係費城正正就係高比拜仁嘅出生地，而唔夠一日高比拜仁就死於空難。
2023年：阿德恩正式向紐西蘭總督基羅（英文：Cindy Kiro）請辭後卸任紐西蘭總理，執政工黨新黨魁希普金斯隨即宣誓就任總理。
2023年：一艘香港註冊嘅貨船喺日本長崎縣男女群島（日文：男女群島）附近沉沒，船上載有22名中國同緬甸船員，最少8死並且有人失蹤。
2023年：北韓因爲呼吸道疾病病例增加，當局下令首都平壤即日起封城5日。
神魔之塔

《神魔之塔》（英文：Tower of Saviors）係一款喺iOS系統同Android系統行嘅轉珠遊戲。玩家要喺泰倫斯大陸中嘅民主國家萊卡瑟王國中冒險。玩家可透過七輪會總部以諾塔去探索主線劇情並於古神遺跡同競技場參與限時嘅活動同合作活動。
遊戲亦包括各種嘅合作、全新嘅活動。每週亦會設有不同既關卡活動。另外可透過主線、副線同昇華故事，展開故事嘅發展。
2014年頭，《神魔之塔》開發商Magic Feature Inc.（Madhead嘅控股公司）嘅21%股權以7,000萬美元（約5.42億港元）賣出。呢次交易令神魔之塔估值高達26億港元。

主線 - 以諾時代
萬物起源阿撒托斯同道羅斯喺宇宙中破壞同創造眾多生物而建立嘅泰倫斯大陸。後來，佢哋因不明原因消失，遺留「姆姆」嘅力量。
機械族領袖「龐貝」希望凝聚各物種、守護姆姆，創建和諧嘅世界。但係，嚟自元素所誕生名為「歸者」嘅種族出現，佢哋發現「姆姆」同自身起源息息相關，所以歸者夏馬西嚟到泰倫斯大陸，要求龐貝交出姆姆，但結果被拒絕。
為咗奪回「姆姆」，歸者對機械族發起戰爭，挑撥大陸族群間嘅爭執。大肆屠殺泰倫斯大陸物種。並以自身為藍本製造出劣化版嘅生命體—「代偶」。代偶忠誠咁為歸者服務，作為戰爭機器而存在。
紋龍蒼璧聽到消息之後，決定要保護各族，進入歸者領地，拯救被歸者捉咗嘅各族成員。佢聯同代偶一行，喺創造代偶嘅歸者口中知道咗所有代偶都被植入激發恐懼嘅術式，受到歸者嘅支配。
當中一名叫「依貝思」嘅代偶引起咗歸者「因其都」嘅注意。兩人互生情愫，依貝思有咗因其都嘅細路。依貝思因懷孕一事，俾恩莉兒捉住公開處刑。蒼璧一行費盡方法，總算救出依貝思，但所有反抗歸者嘅代偶亦失去咗自由，受困於歸者領地之中。事件中因其都出手為蒼璧同依貝思解圍。身為歸者嘅因其都為歸者所作嘅惡感罪疚，決定幫蒼璧反抗歸者，以終結遙古大戰。
後來歸者散落於各地、以神農為首嘅歸者創建咗封神仙境、一部份成為咗守護者、並興建以諾塔守護元素力量。令日後泰倫斯大陸得到繁盛嘅發展。
而依貝思有咗嘅細路，後來被龍卵所封印嘅前召喚師以諾，將對世界作出重要影響……

抄襲爭議
《神魔之塔》嘅戰鬥介面、屬性設計、轉珠介面、傷害計算公式、剋制屬性曾經係極度相似。亦同樣有好友隊長制度、友情點數、抽蛋制度。而召喚獸嘅動作設計同《龍族拼圖》召喚獸嘅動作結構好似，因此被指出同《Puzzle & Dragons》有好多相同嘅地方，俾網民嘲笑做「神抄之塔」。製作人曾建中透過媒體否認指控，指出佢哋喺製作遊戲時參考咗唔少遊戲，並講到新嘅諗法通常係基於舊有嘅想法而出嚟。雖然《Puzzle & Dragons》創辦者山本話唔會追究，但雙方支持者仍有好多爭拗。但喺 2021年嶄新時代後，大部分設計已經同 1.0 最初嘅版本有較大嘅分別，包括遊戲介面同抽蛋制度等。
獅子狗卷

獅子狗卷，又叫獅子狗魚蛋，簡稱獅子狗，係加咗工嘅魚肉卷。空心圓柱狀，或管狀，直徑2厘米，長4-6厘米。頭尾淺黃色，中間啡色同啲皺紋狀表面，睇落似燒過。其實佢係日本食物，叫做竹輪，讀做ちくわ或者拼做chikuwa。而家可以買到嘅大多數用機造，唔同傳統用竹筒燒嘅造法。
獅子狗卷因為夠平、唔肥又多蛋白質，亦都畀人拎來做狗糧。

名嘅由來
獅子狗卷唔係獅子狗肉。喺1980年代無綫電視兒童節目時間播一套日本配音卡通《忍者小靈精》，裏面嗰隻獅子狗最鍾意食呢種嘢。當時嘅香港人完全未見過，唔認識，後來可以買到，嗰樣同卡通畫嘅一模一樣，呢個印象深入民心，之後好多人都叫呢隻食品做獅子狗卷。

名嘅誤用
2019年7月，有網民借「獅子狗」諧音創作詞語「撕紙狗」，揶揄無幾耐之前喺大埔撕走示威紙標貼嘅香港警察。好快，香港吉野家嘅面書網站登咗個相關嘅灰諧商業廣告，內文係「想食獅子狗，唔只大埔有。嘢可以亂食，名唔可以亂叫」。之後餐廳老總洪明基話畀香港《文匯報》知，撑警嘅渠對呢單嘢「極為憤怒」兼「非常痛心」，已經同負責嘅外判廣告公司解咗約，負責廣告事務嘅公司員工亦都炒埋魷魚。
隨時候命

《隨時候命》係香港電視廣播有限公司製作嘅時裝電視劇。由鄭伊健、林保怡同佘詩曼領銜主演，監製係羅永賢。
聖帝蘭帝斯汽車集團

聖帝蘭帝斯汽車集團（英文：Stellantis N.V.），簡稱聖帝蘭帝斯，係一家跨國汽車製造公司，喺2021年，由意美企業集團快意佳士拿汽車同法國標緻雪鐵龍集團以 50:50 嘅比例跨境合併而成。公司總部位於阿姆斯特丹。截至 2022 年，聖帝蘭帝斯汽車集團已成為第四大汽車製造商，僅次於豐田、福士集團同現代汽車集團。

Stellantis詞源
呢個名來自拉丁文動詞stello，意思係“用星星照亮嘅（他/她/它）”。
野蠻奶奶大戰戈師奶

《野蠻奶奶大戰戈師奶》（Wars of In-Laws II，前名《我的野蠻奶奶2007》）係香港電視廣播有限公司時裝劇集，《我的野蠻奶奶》續作，由汪明荃、胡杏兒、黃宗澤、許紹雄、滕麗名、郭政鴻、楊秀惠、胡定欣主演，監製張乾文。呢套劇喺2008年1月1號首播，一共20集。
拔萃女書院

拔萃女書院（Diocesan Girls' School）係香港一間女子中學，亦係香港最老嘅學校之一，坊間通常叫佢做DGS、DG或者女拔，歷來培養咗唔少人才。
2009年4月校園開始重建，學校暫時搬去九龍深水埗青山道101號（即係德貞女子中學前校舍）。校園喺2011年重建完之後，學校喺2011年9月1號搬返入去。
女拔注重全人發展，唔想學生死讀書。於是學生學業成績好之餘，音樂、體育方面都好出色。
學業方面，最威水就係好多年香港中學會考都出過「十優狀元」（即係報考十科都攞A），1999年重一次過有6個咁多。新制下香港中學文憑考試自2015年起每年都有至少一名「狀元」誕生，而2019年、2020年更連續兩年有「超級狀元」（即考獲4必修科+3選修科，同時喺數學延伸部分都考獲5**成績）誕生。
音樂方面，合唱團、管絃樂團等多次喺校際音樂節得獎，2003年更包辦合唱團所有大獎。至於體育方面，女拔以游水最勁，已經連續贏咗D1學界游水冠軍35年。D1學界田徑都連贏咗16年（截止至2024年）。

舊生
廖秀冬，環境運輸及公務局局長
莫文蔚，歌手
孫泳恩，1973年第一屆香港小姐冠軍
楊寶玲 (香港小姐)，1987年度香港小姐冠軍
伍劭斌，1990年代港隊奧運游水代表
西門氏夫人，前校長及立法局議員
尤曾嘉麗，衛生福利及食物局常任秘書長
霍羅兆貞，前衛生福利局局長
黃錢其濂，前衛生福利司
周凱旋，Tom.com 股東
徐詠璇，香港大學發展及事務部總監
何錦姿，JP：香港首位女太平紳士、社會活動家。何東家族後人，前兩局議員羅文錦爵士夫人、羅德丞之母親。
譚愛蓮：前最高法院首席大法官楊鐵樑夫人。
郭妤淺：前政務司司長唐英年太太。
麥明詩，2009年會考十優狀元，2015年香港小姐冠軍
龐卓欣，2015年香港小姐亞軍
王迪詩，作家
楊文蔚，跳高運動員
鄧伊程，跳高運動員
蔡曉慧，泳手
梁凱程，模特兒
袁思行，有線新聞主播/前無綫新聞台主播
希臘

希臘（希臘話：Ελλάδα，粵拼：hei1 laap6），官名希臘共和國（希臘話：Ελληνική Δημοκρατία）或希臘第三共和國，喺歐洲東南部嘅巴爾幹半島南端。北面同保加利亞、北馬其頓以及阿爾巴尼亞接壤，東部就同土耳其接壤，臨近愛琴海，西南邊有伊奧尼亞海同地中海。希臘被譽為係西方文明嘅發源地，歷史悠久，重對三大洲嘅歷史發展有重大影響。

粵音
希臘正確粵音讀「希立」（hei1 laap6），源自希臘文「Ἑλλάς」，不過好多香港人都讀錯做「希獵」（hei1 lip6）。

歷史
内文：希臘史
響愛琴海沿岸嘅土地見證咗歐洲最早嘅兩大文明：米諾斯文明（Μινωικός πολιτισμός）同邁錫尼文明（Μυκηναϊκός πολιτισμός）。之後，希臘經歷咗一段黑暗時期，直到公元前800年新嘅希臘文明先誕生。當時，希臘城邦響地中海沿岸建立起自己嘅殖民地，成功咁抵禦波斯人嘅入侵，並最終發展出豐盛嘅希臘文化。希臘、馬其頓同色雷斯地區嘅文明被統稱為海倫尼克（Ελληνιστική）。
古時嘅希臘係由各城市組成嘅城邦統治。希臘曾經俾城邦馬其頓領導。響亞歷山大大帝（亞歷山大三世）嘅領導下，馬其頓王國消滅咗波斯帝國，希臘文化隨之傳播到埃及、中東同和中亞地區，史稱希臘化時代。亞歷山大大帝死後，希臘歷史中政治同軍事上重要嘅城邦係：雅典、馬其頓、斯巴達同底比斯。
雖然響軍事上希臘喺公元前168年俾羅馬共和國完全征服，希臘文化就反過來征服咗羅馬人嘅生活。作為羅馬帝國嘅一個省，希臘文化繼續主宰住東地中海，直到帝國分裂成兩部。以君士坦丁堡為中心嘅拜占庭帝國本質上就係俾希臘同化嘅。拜占庭抵禦咗幾個世紀以來，來自東西方嘅攻擊，直到1453年君士坦丁堡最終被淪陷，奧斯曼帝國亦從此逐步征服咗成個希臘。
希臘獨立後領土變化圖
十八世紀後期，現代希臘啟蒙運動誕生。越嚟越多人記返起自己民族原先並唔係由奧斯曼統治，重新認識到希臘族嘅存在。佢哋開始希望脫離奧斯曼帝國。其中秘密組織友誼社，響1821年發動革命，宣佈獨立，中斷帝國嘅統治。奧斯曼帝國企圖鎮壓革命活動，雙方就爆發戰爭，史稱「希臘獨立戰爭」。1828年，響法國、俄羅斯帝國同大英帝國三國嘅支持同幫手下，革命派獲得勝利，獨立戰爭結束。
希臘喺1830年獲得國際認可，1833年建立咗君主政權，即「希臘王國」。佢哋擁立巴伐利亞王子鄂圖做國王，係鄂圖一世。但係鄂圖一世響後期越嚟越得唔到民心同埋冇威望，最終軍方響1862年發動政變，推翻鄂圖一世。一年後，佢哋擁立丹麥王子威廉係國王，稱號係佐治一世。
喺成個19世紀同20世紀初，希臘不斷擴張領土，吸納奧斯曼帝國內講希臘話嘅族群。
1923年至1927年，希臘曾經短時間變成共和國（即希臘第二共和國）。呢段時間淪為軍人獨裁時期，雖然人民生活穩定但經濟變得好差；去到1936年民主國倒台，由獨裁政府接手，打壓議會、人權、反對派，幾千人仲被放入集中營虐待。
直到1947年，希臘嘅版圖大致同而家一樣。
第二次世界大戰後，希臘又發生咗一次內戰。1949年內戰結束後，希臘宣佈加入北約組織。1967年4月21號軍人發動政變，重廢咗國王。塞浦路斯問題最終導致軍人政權響1974年垮台，一個民主共和國響1975年建立。1981年希臘正式加入歐盟。

政治
1975年頒布嘅憲法包含咗保障民權嘅條款，重確定經間接選舉產生嘅總統做國家元首。總理同內閣主導國家嘅政治，而總統只係象徵性嘅一國之君。總統、總理任期4年，由議會選舉產生，可以連任一次。
希臘一院制嘅國會（Βουλή των Ελλήνων）最長任期係4年，但選舉可以提前舉行。希臘用一種非常複雜嘅比例代表制進行選舉，響呢個制度下細黨無法有較大嘅影響力，而即使國會內最大黨議員人數未有過半，呢個黨依然可以控制國會。政黨只有獲得至少百分之三嘅選票先至可以響300個國會議席中分到席位。

南愛琴海大區（Νότιο Αιγαίο）
塞克拉迪斯（Κυκλάδες）
杜德卡內斯（Δωδεκάνησα）
色薩利大區（Θεσσαλία）
卡爾季察（Καρδίτσα）
拉里薩（Λάρισα）
馬格尼西亞（Μαγνησία）
特里卡拉（Τρίκαλα）
西希臘大區（Δυτική Ελλάδα）
阿哈伊亞（Αχαΐα）
埃托利亞-阿卡納尼亞（Αιτωλοακαρνανία）
伊利亞（Ηλεία）
西馬其頓大區（Δυτική Μακεδονία）
弗洛里納（Φλώρινα）
格萊維納（Γρεβενά）
卡斯托利亞（Καστοριά）
庫扎尼（Κοζάνη）
除此之外，重有一個享有好大自治權嘅區域—阿蘇斯神權共和國（聖山）。

地理
希臘由巴爾幹半島南端嘅伯羅奔尼撒半島（Πελοπόννησος）作為主體，包括克里特島、羅德島同其他愛琴海島嶼。海岸綫有14,880千米，陸地邊界長1,160千米。希臘八成地方都係山區，全國大部分地區都非常乾燥；得28%土地係種得嘢。西部有濕地同湖泊。中部山區平均海拔喺2,650米左右。富有傳奇色彩嘅奧林匹斯山係希臘最高點，海拔2,917米。
希臘氣候屬地中海式氣候，冬溫濕，夏乾熱。溫度變化唔大，但係冬天山區甚至雅典地區都有降雪。

經濟
希臘擁有綜合咗資本主義經濟同佔國民生產總值一半左右嘅公共領域。旅遊業係支柱產業，佔希臘GDP以及外滙收入嘅好大一部分。希臘係歐盟經濟援助嘅主要受惠國，受歐盟援助嘅資金大約佔國民生產總值嘅3.3%。
急需解決嘅問題包括：降低失業率同進一步經濟重組，而具體措施如將主要國有企業私有化，社會保障體系、稅收體系改革，以及減少官僚系統嘅缺失。

貨幣
希臘貨幣單位係歐羅（Euro）。

人口
據2001年最後一次人口統計，希臘人口共計10,774,917人。大多數希臘人（98%）信奉國教東正教。東正教會受國家保護，重有自治權，但受位於君士坦丁堡嘅基督教元老院嘅精神指導。除此之外，重有1.3%嘅人口信奉伊斯蘭教，而伊斯蘭教亦係東正教以外，唯一受官方承認嘅宗教。

語言
英文係最普遍嘅外國語言。雅典人就多講法文，而愛奧尼亞群島同伊庇魯斯地區較通行意大利文。

氣候
希臘屬地中海型氣候，最低氣溫出現喺1月同2月，最高氣溫喺7月同8月。除冬季外，幾乎都唔會落雨，境內無一個地方每年平均日照會少過2000個鐘，1月平均氣溫攝氏13度，7月同8月平均攝氏33度。
喻虹淵

喻虹淵（1987年10月22號—）係臺灣女演員，桃園市人，國立陽明高中同輔仁大學哲學系畢業。高中時期拍MV同廣告，2008年喺電視劇《痞子英雄》飾何小玫一角，2013年《愛情女僕》殺青後息影。2015年11月10號，宣佈同大佢6年嘅臺灣男演員周渝民結婚。2016年8月生咗個女。
鍾慧冰

鍾慧冰2019年，鍾慧冰接受心視台YouTube頻道訪問。女藝人羅馬拼音Chung Wai Bing英文名Maria Chung花名冰姐國籍 美國 中國（香港）民族漢族籍貫廣東新會出世 (1957-01-21) 1957年1月21號（68歲） 中國 上海職業演員、主持人、寫作人、畫家語言粵語、英文、普通話教育程度 美國紐約大學工商業管理及傳理系學士母校 美國紐約大學 香港培正中學宗教信仰基督教仔女林靜莉（女）出道地 英屬香港出道日期1979年活躍年代1979年到而家網站鍾慧冰嘅facebook頁相關團體至八會（中文：至八會）網路電影資料庫（IMDb）資訊
獎
1979年度香港小姐季軍
鍾慧冰（英文：Maria Chung，1957年1月21號—）係香港女演員，1979年度香港小姐競選嘅季軍，1979年到1980年期間係無綫電視女藝員，之後亦拍過唔少電影。佢個女林靜莉係奇妙電視藝員。

演出
呢個表唔完整，歡迎加料。
設計研究

設計研究係指針對設計而做嘅研究。同市場研究比，設計研究比較着重實際觀察，目的係想得知用家點樣使用某種或者某啲資訊、產品、環境或者服務，以及係佢哋對爾啲嘢有咩體驗。喺專業設計，設計研究可以視為規範化設計過程嘅第一步。
設計研究用嘅方法有啲似社會科學，會用到例如問卷調查、實地觀察、面談等等嘅方法嚟搜集用家嘅觀感:246。另一方面，設計研究又可以做到好似實驗噉，即係試行幾隻唔同嘅設計，再同每隻設計量度佢「幾有效噉解決問題」從而判斷邊隻設計最好。
對一般嘅設計師嚟講，設計研究通常係針對某個具體嘅應用問題，探索有乜嘢方法可以解決個問題，或者喺問題解決之後用嚟做檢討；對於呢類設計研究，理論只會係輔助角色。但係亦有比較學術化嘅設計研究，研究嘅可以包括設計師嘅思維方式、用家嘅需要、可持續性、社會平等、文化盗用等等有廣泛應用嘅議題。

定位
呢幅圖入便嘅係一個用電腦圖像技術整嘅虛擬世界；設計呢個世界嘅人，可能想知用家玩虛擬實境體驗呢個世界有咩感受。
内文：設計同研究
睇埋：科學方法
有設計方面嘅工作者噉樣描述設計研究呢樣嘢：
設計研究涉及系統化嘅調查，目標係想探知人造物件同埋系統如何體現組成、結構、目的、價值同意義。
而具體啲講，設計研究在意以下呢啲課題:p 1：
設計研究會分析人造事物嘅製作，包括係呢啲事物點運作以及點樣達到佢要做嘅嘢。
設計研究視設計為一種人類活動，會分析設計師點做嘢、思考同埋佢哋點樣做設計相關工作。
設計研究在意設計帶嚟咩效果，包括係設計成品望落如何，以及（對於用家嚟講）有咩意義。
設計研究好系統化，會跟從某啲特定嘅方法，尋求有關設計嘅知識。
有設計工作者指，設計研究確立咗「設計係自成一個領域嘅」呢個諗法：設計有佢獨有嘅知識體系同埋增進知識嘅方法，所以至有得做研究。佢哋當中有人話，設計師有自己一套思考同溝通嘅方式，有別於科學家或者學者嘅思考同溝通方式，所以要有自己一套求知方法嚟分析同解決自己領域嘅問題。
亦有設計工作者將設計研究描述為「研究人造嘢嘅科學」：根據呢種諗法，設計研究會採用科學方法等嘅方針嚟做研究，只係佢哋唔係好似自然科學噉研究自然，亦唔係好似社會科學噉研究人類行為，而係研究人類設計出嚟嘅系統同其他物品。

報告方式
睇埋：文獻綜述
要寫一篇文嚟報告做咗嘅設計研究，可以提以下呢啲要點：
目標問題：份研究想處理啲咩實用上嘅問題。
文獻綜述：前人用咗咩方法嚟處理呢啲問題？要解答呢條問題，研究者一定要做一做文獻綜述，綜觀噉睇返前人做過嘅研究，講緊可能要睇起碼十幾廿篇文章以及喺自己份研究入便引述呢啲文章，佢哋亦要靠自己對嗰個課題嘅認知。
講解新設計之一：依家呢份研究用咗咩新方法？研究者要客觀描述佢呢套方法嘅內容，仲要講下點解佢哋認為呢套新方法有效，背後有乜嘢原理。最理想嘅係，佢可以提出論證，拗話自己個方法有效過前人嘅方法，或者最少係「喺某啲情況下」會有效過前人嘅方法。
講解新設計之二：造出一件物品，係用咗新方法嘅。佢要對呢件產品作出詳細嘅描述。如果佢係設計緊電腦軟件，佢往往要提供虛擬碼，佢亦可能有必要講解隻軟件內部啲數係點計嘅，譬如整電腦圖像用嘅軟件假如要造出逼真嘅圖像，往往需要計光學嘅數。
數據：研究者要提供證據，show 畀人睇新方法真係有用，例如研究者可能會搵一班人返嚟試用件產品，然後再訪問佢哋搜集用家意見，對啲意見進行分析，睇下用家對用咗新方法嘅產品有咩觀感。試用過程可以係實驗式嘅，會將試用者分做幾組，其中一組試用新產品其餘嗰幾組用舊產品，達致對比新舊產品嘅功效。
亦可以參考下一般學術寫作嗰個流程。
CSS

CSS（cascading style sheets），有譯階層式樣式表，係用嚟幫結構化文件（好似 HTML、XML）加式樣（好似字型、間距同色水）嘅電腦語言，由 W3C 定義同維護。CSS 響1996年推出，而家廣泛應用嘅係第三代，即係 CSS3。
龐建貽

龐建貽係香港親中派生意人，出身鋼鐵世家，亞爺係「鋼鐵大王」龐鼎元。佢係大亞國際集團有限公司嘅創始人同董事總經理，亦創辦咗大亞洋酒。佢自2022年開始獲委任做海洋公園主席。

家庭
佢老婆係新世界發展主席鄭家純個女鄭志雯。龐心怡係佢堂妹，佢被堂妹形容為全家最為食嘅人。

榮譽
佢喺2018年7月獲委任為太平紳士。另外，佢先後喺2008年、2014年及2015年分別獲頒授法國農業榮譽騎士勛章、法國藝術與文學騎士勳章同埋法國國家榮譽騎士勛章。
風生水起

《風生水起》（英文：Feng Shui And Fortune）係香港無綫電視製作嘅玄學節目，總共有兩輯。
第一輯叫《2024風生水起》，由薛家燕、許文軒、徐文浩、陳懿德主持，頭6集喺2024年1月29號到2月7號禮拜一到三 22:30-23:05喺翡翠台播，最後兩集分別喺2月8號到2月9號禮拜四到五22:30-23:05播。
第二輯叫《2025風生水起》，由薛家燕、胡美貽、莊子璇、徐文浩主持，喺2025年1月20號到2月7號禮拜一到五 22:30-23:05喺翡翠台播。

節目調動
2025風生水起
2025年1月28號：由於播映《喜迎金蛇慶豐年》，所以停播一次。
2025年1月29號：由於播映《新春保良迎金蛇》，所以停播一次。
手工藝

手工藝泛指齋靠自己嘅手加埋簡單、唔自動化嘅架生（例如鉸剪噉）嚟整一啲有用嘅物件。
施洗約翰

施洗約翰（新教譯名，希伯來文：יוחנן המטביל‎‎），天主教譯洗者若翰（又叫聖若翰洗者），景教譯報信法王，係基督教嘅聖人，耶穌嘅表哥。佢喺耶穌降臨之前就已經開始向猶太人傳道，為基督教嘅誕生同發展打落咗思想基礎。由於佢後來為耶穌進行咗洗禮，所以後世叫佢做「施洗約翰」。
真的戀愛了？

《真的戀愛了？》（英文：Love Is......?）係2008年由香港影音使團製作嘅福音電影，講述中秋節前嘅一個禮拜，六段喺人生路上尋找「愛」嘅故事。

劇情簡介
中秋節前嘅一個禮拜，有人苦苦等候愛嘅來臨、有人冇勇氣向愛人表示想分手、有人四出尋找回憶中嘅愛、有人為已經過身嘅愛人而流盡眼淚、有人熱切期待開展新戀情……。唔同嘅人生階段當中，每個人都有唔同嘅愛情需要。原來，愛情係每個人一生中需要不斷學習嘅課題。
真的戀愛了？電影原聲大碟

《真的戀愛了？電影原聲大碟》 係影音使團喺2008年推出嘅雜錦碟，亦係福音電影《真的戀愛了？》嘅電影原聲大碟。
馬瑟韋爾足球會

馬瑟韋爾（英文：Motherwell F.C.）係蘇格蘭馬瑟韋爾一間職業足球球會，依家踢緊蘇格蘭超級足球聯賽。
馬瑟韋爾

馬瑟韋爾（英文：Motherwell）係英國蘇格蘭北拉納克郡一座城鎮。
東岸板道

東岸板道（英文：East Coast Boardwalk），係香港一條海濱長廊，主要起喺東區走廊行車天橋橋底，全長約2.2公里，分為東西兩段，各約1.1公里：西段連接炮台山東岸公園主題區到北角海濱花園；東段連接北角海濱花園到鰂魚涌海裕街。西段喺2025年1月26號開放畀公眾用，東段預計同年下半年開放。
東岸板道設有畀行人、緩跑者、單車共用嘅共享徑，亦都有行人專用路徑。東岸板道亦有維多利亞港沿岸首次引入嘅開合橋同轉盤橋，有需要嗰陣方便船隻進出近岸水域。
剝皮辣椒

剝皮辣椒係台灣宜蘭南澳、花蓮同台東一帶嘅特產，主要用青辣椒炸完之後剝皮，再用醬油、糖、鹽等醃製而成。剝皮嘅目的係令口感更加順滑。據講，花蓮鳳林鎮嘅金品醬園係最早開始做剝皮辣椒嘅創始店，而家喺花蓮市、秀林鄉崇德村、鳳林鎮、南澳鄉等地都買得到。
薯蕷科

薯蕷科（Dioscoreaceae）係薯蕷目下一個科，有約莫9個屬715個品種。
閉經

閉經（Amenorrhea）係指生育年齡嘅女人唔出現月經，喺有娠紀同哺乳期屬正常現象，其他情況就好可能代表身體出現問題。
更年期

更年期（menopause）係响某啲動物（包括人）當中有嘅現象，指啲乸一旦過咗某個歲數就唔會再有月經（呢種現象又叫收經或者絕經），並且永久噉失去生仔嘅能力。
月經

月經（英文：menstruation、period、monthly），又叫M（英文Menstruation簡寫）、姨媽，古代叫做癸水、天癸，係女人青春期到更年期之間子宮內膜組織脫落由陰道排出嘅現象，大約一個月發生一次，所以叫月經。月經嘅週期就叫經期。
扭親

扭親（Sprain），又叫扭傷，係指關節入面嘅韌帶因為拉扯而受傷。
扭親隻腳又叫做拗柴。
咳血

咳血（Hemoptysis），古時又叫咯血，係指咳到出血，通常係咳出嘅痰帶血，多數係由呼吸道嘅病引起。
前列腺炎

前列腺炎（Prostatitis），係指前列腺發炎，亦係種男人病，可以分成細菌性同非細菌性、慢性同急性。
黃芩屬

黃芩屬（Scutellaria）係唇形目唇形科下一個屬，有超過300個品種。
中國肉桂

中國肉桂（Cinnamomum cassia），通稱肉桂，係樟科肉桂屬下一種常綠喬木。
肉桂

肉桂，又寫做玉桂、桂皮，係種常見嘅香料，嚟自錫蘭肉桂或者另外幾種樟科樟屬植物。
肉桂屬

肉桂屬（Cinnamomum）係樟目樟科下一個屬，有約莫250個品種。
穿心蓮

穿心蓮（Andrographis paniculata）係爵床科穿心蓮屬下一種草本植物。全草可以入藥。
香港影圈四大惡人

香港影圈四大惡人，係四名香港電影嘅資深演員，分別為何家駒、李兆基、成奎安同黃光亮。佢活躍於1980年代中期到1990年代初後期，擅長飾演惡人或江湖人士一類等角色，由於形象鮮明且令人深刻，以從香港演藝界並稱故成為香港電影經典反派人物嘅標誌之一。2020年嘅剩餘黃光亮在世。
黃韻詩

黃韻詩（Wong Wan Si，1949年8月29號—）佢係香港出世，1968年喺入行出道，拍過唔少主持人工作、開始做無綫電視劇集演員，之後就亦有參與電影演出，1993年息影退出娛樂圈。
明珠台

無綫電視喺1967年11月19號成立，係香港第一個商營無綫電視台，提供免費電視廣播服務。於2007年上半年，黃金時段內（下午7時至午夜），明珠台嘅英文電視頻道平均收視約佔百份之七十，係全港收視率最高嘅英文電視頻道。
1991年，明珠台開始採用麗音廣播服務，提供多語言聲音廣播，觀眾可自行選擇廣播語言（而喺2007年12月31號啟播嘅數碼版本，就採用多重AC-3位流提供多種語言廣播）。基本上，明珠台喺部份節目提供廣東話同埋英文作廣播（主要喺連續劇，紀錄片等其他類型節目比較少）。而中文字幕喺下晝6點20分後，於大部份節目提供。

節目
明珠台絕大多數晚間節目都有以NICAM（麗音）技術（模擬版本）或者係多重AC-3位流（數碼版本），作多種語言廣播。尤其係晚間播出嘅部分綜合節目同埋電視劇、電影等等，都有英粵、日粵雙聲道。佢嘅英文劇收視係全港最高。

電影
從前，明珠台播放電影嘅時段係最受歡迎嘅節目。根據AC尼爾森喺2001年嘅調查中，「明珠930」（現稱「周末大電影」）係全香港觀眾最鍾意嘅電視節目。節日期間會播出唔同主題嘅電影。例如喺情人節前一星期，播出愛情主題電影；而萬聖節期間，會播出以恐怖為主題嘅電影。現時「周末大電影」逢星期五六日晚9:30播出。

電視劇
明珠台亦重點播英語戲劇節目，間中亦會播放韓劇、日劇、台劇。一些曾經喺明珠台播放嘅外購節目，亦被香港嘅電視台用類似嘅題材製作成香港版本。

綜合資訊節目
明珠台其他節目包括紀錄片、資訊節目、音樂節目，戲劇節目及娛樂節目等。

轉播教育電視節目
由於香港政府並無自行運作嘅電視台，政府規定兩間免費電視台一定要播放香港電台嘅節目，其中教育電視早喺1971年開始播，根據香港嘅教育制度，將中文、英文、數學、常識、普通話等教育節目，畀中小學學生睇。而教育電視節目就喺每年嘅32個星期播映期間，被安排喺香港兩間免費電視台嘅非主流頻道——無綫電視明珠台同亞洲電視國際台播出。播放模式係：上晝8點至中午12點由其中一間電視台（舉例：無綫明珠台）播出，中午12點至4點就由另一間電視台（依上例子就係亞視國際台）播出。下一學年兩間電視台嘅播放時段互換。而由2006年9月18號開始，教育電視播放時間縮短為兩個鐘，上晝時段由上晝10點至中午12點，而下晝時段就係由下晝2點至4點。

台徽
明珠台啟播時，台徽最初同翡翠台標誌一樣，後尾開始獨立用自己嘅台徽。台徽大致同翡翠台標誌相似，只不過將白框改成圓形，再形成「P」的形狀，代表Pearl的字頭「P」字。1989年11月，無綫進行大改革，並將台徽統一，明珠台P形台徽就無咗。統一後，為避免同翡翠台標誌撈亂，無幾耐再喺台徽底下加上「Pearl」嘅英文字樣。
你

你（nei5），是代名詞，第二人稱。文言有儞，爾，汝。通常講嘢嘅人，稱呼自己做【我】，對住另一人講嘢，就稱呼對方做【你】。眾數來講，對象多過一個，就叫你哋，文言就叫汝。

變化
有啲話，個你字有分數量、性別同埋格。格即係按句意，唔同位有唔同讀法或者寫法。例如德文，「你打我」個你就寫du，叫主格。「我打你」個你，就寫dich，叫受格。「我送架車你」、「我送架車畀你」個你，寫dir，叫與格。而「你隻貓」或者「你嘅貓」個你，就寫dein，叫屬格。
廣東話來講，冇變化可言，所有都係加字補意思。例如【你】由單數一人，變眾數多人，只不過係加個【哋】字，叫你哋。嚴格來講，廣東話都冇分格，勉強只有屬格，即係你後面加嘅，變成你嘅，好似「你嘅貓」咁。但有時可用數詞代，好似「你隻貓」。有時甚至可以唔用，例如「你老母」。眾數受格寫叫你哋嘅，好似「你哋啲功課」咁，用法完全同你一樣。反身格方面，加自己一字，叫【你自己】，通常係強調動作加諸自己或者自己嘅嘢身上，例如「你打你自己」，「你使你自己（嘅錢）」。

寫法
【你】係【儞】嘅減筆，而【儞】係由【爾】分出來，專代表人稱。即係話，【你】即係【爾】。你字保留鼻音/n/開頭，而廣東話爾字，經年累月，失卻鼻音，讀/ji/。而文言【汝】字，古音係同【女】字一樣，廣東話變到冇鼻音，讀/jy/。所以佢哋可能同源。
廣東話入便，代名詞眾數，就加個哋，即係我哋、你哋、佢哋同人哋，個哋字唔會用喺其他名詞上。哋字可能係文言等字變音，文言有我等、爾等、人等。

敬稱
有時叫人做【你】係太隨便，會用一啲婉轉嘅字代替，以示尊重。例如，叫閣下、貴客。或者用職業嚟稱呼，好似先生、醫生咁。又或者用親屬稱呼，好似爸爸、細佬咁。有時可以夾埋一齊用，好似「先生你」咁。文言嘅子，都係類似用法，甚至見於殷代。
而受格上，喺對方親人加特敬稱，最常見係「令乜乜」，加個令字，以尊重對方同佢家人。好似令尊翁、令壽堂、令郎咁。

其他話比較
同廣東話同系嘅，好似官話、潮州話、上海話咁，多數都係唐字古文爾同汝出來。

官話
官話單數用你，眾數叫你們。受格用的字跟後，變成你的同你們的，官話借「的」字替咗文言嘅「之」字，係種借字。你們合音叫您，亦用來做敬稱，因爲經已係眾數，文法上無您們呢個字。

英文
英文嘅你字叫you，冇分單數眾數。查實舊時有分，單數係thou，眾數係you。因爲受法文影響，用眾數叫人尊敬啲，就用you。日月推移，thou越用越少，家下幾乎唔用咁滯。英文雖然係印歐語系，但名詞簡化到冇格可言，淨返代名詞重有啲格。

德文
德文格有變化，眾數亦用來做尊稱。

日文
日文嘅你字冇分格，但有唔同尊稱。單數係貴方，假名寫あなた，而眾數係貴方達，假名寫あなたたち。
福岡黃蜂

福岡黃蜂（日文：アビスパ福岡）係日本一支職業足球隊，日本職業足球甲級聯賽（J1）球隊之一。球會根據地係福岡縣福岡市，主場係東平尾公園博多之森球技場。

史
佢嘅前身係中央防犯足球部，1982年成立。1996年加入日本職業足球聯賽。
陳書昕

陳書昕（英文：Sheena Chan ，2002年5月11號—）係香港女演員，2021年開始演出。
谷祖琳

谷祖琳（英文：Jo Koo，1977年5月16號—），係香港電影女演員，亦有做過歌手、電台主持同模特兒，1998年出道。佢係香港演員谷德昭個姪女。除咗演藝工作，佢亦開咗間糖水舖「小甜谷」。

演出
呢個表唔完整，歡迎加料。
朱栢康

朱栢康（英文：Chu Pak Hong，1982年11月4號—），又寫做朱柏康，係香港男演員，亦係男子組合朱凌凌成員。佢阿哥朱栢謙都係演員。
朱栢康喺香港演藝學院戲劇學院畢業，主修戲劇。2019年，佢憑電影《金都》入圍第56屆金馬獎最佳男主角。
盧鎮業

盧鎮業（英文：Siuyea Lo；1986年12月11號—），綽號小野，係香港電影導演同演員，香港城市大學創意媒體學院畢業，2010年開始執導作品，亦有唔少幕前演出。

演出
呢個表唔完整，歡迎加料。
胡然

胡然（Michelle Hu，1990年1月15號—）係中國女演員，天津出世，因為畀王晶捧做新一代「晶女郎」而出名，拍過幾套港產片，比較出名嘅係《賭城風雲》系列嘅演出。佢喺2018年電視劇《冒險王衛斯理》入面演白素，唔少觀眾都覺得佢好身材，更畀網民叫佢「胡然‎嫩乳」（「胡言亂語」嘅粵語諧音）。
卓亦謙

卓亦謙（Nick Cheuk，1987年10月21號—）係香港電影編劇同導演，香港城市大學創意媒體學院畢業，頭一套電影編劇作品係2017年電影《今晚打喪屍》，頭一套電影導演作品係2023年電影《年少日記》。
卓亦謙阿爸係現任香港政務司副司長卓永興。
梁銘佳

梁銘佳（Leung Ming Kai）係香港電影攝影師，美國哥倫比亞大學導演系畢業，亦喺2020年電影《夜香·鴛鴦·深水埗》第一次做電影導演同電影編劇。